b'\n_START_ARTICLE_\nGenovait\xc4\x97 Dambrauskien\xc4\x97\n_START_PARAGRAPH_\nGenovait\xc4\x97 Dambrauskien\xc4\x97 (g. 1940 m. spalio 5 d. Vaitku\xc5\xa1kyje, \xc5\xa0e\xc5\xa1uoli\xc5\xb3 vals\xc4\x8dius, Ukmerg\xc4\x97s apskr.) \xe2\x80\x93 Lietuvos teis\xc4\x97tyrinink\xc4\x97, MRU profesor\xc4\x97.\n_START_SECTION_\nBiografija\n_START_PARAGRAPH_\n1960 m. baig\xc4\x97 Vilniaus lengvosios pramon\xc4\x97s technikum\xc4\x85, 1968 m. \xe2\x80\x93 Vilniaus universiteto Teis\xc4\x97s fakultet\xc4\x85. 1981 m. teis\xc4\x97s moksl\xc5\xb3 kandidat\xc4\x97 (socialini\xc5\xb3 moksl\xc5\xb3 teis\xc4\x97s krypties daktar\xc4\x97)._NEWLINE_Nuo 1960 m. dirbo Kauno tekstil\xc4\x97s galanterijos fabrike "Pakaita", Radijo komponent\xc5\xb3 gamykloje. 1968 m. baigusi VU Teis\xc4\x97s fakultet\xc4\x85, dirbo Alytaus medviln\xc4\x97s kombinato Juridinio skyriaus vir\xc5\xa1ininke, kojini\xc5\xb3 trikota\xc5\xbeo fabrike "Sparta". 1972\xe2\x80\x931977 m. Istorijos instituto Filosofijos, sociologijos ir teis\xc4\x97s skyriaus jaunesnioji mokslin\xc4\x97 bendradarb\xc4\x97, 1977\xe2\x80\x931990 m. Liaudies \xc5\xabkio specialist\xc5\xb3 tobulinimosi (vadovaujan\xc4\x8di\xc5\xb3 darbuotoj\xc5\xb3 ir specialist\xc5\xb3 tobulinimosi) instituto vyr. d\xc4\x97stytoja, 1991\xe2\x80\x931994 m. Socialini\xc5\xb3 problem\xc5\xb3 instituto, Darbo ir socialini\xc5\xb3 tyrim\xc5\xb3 instituto darbuotoja, 1993\xe2\x80\x931999 m. Teisingumo ministerijos tarnautoja._NEWLINE_Nuo 1994 m. Vilniaus technikos universiteto Teis\xc4\x97s katedros docent\xc4\x97, 1994\xe2\x80\x931999 m. d\xc4\x97st\xc4\x97 Vilniaus Gedimino technikos universitete, 1992\xe2\x80\x932002 m. \xe2\x80\x93 Vilniaus universitete. Nuo 1999 m. Lietuvos teis\xc4\x97s universiteto Darbo teis\xc4\x97s ir socialin\xc4\x97s saugos katedros ved\xc4\x97ja, 2001 m. profesor\xc4\x97. Mokslini\xc5\xb3 interes\xc5\xb3 sritis \xe2\x80\x93 darbo teis\xc4\x97. Viena i\xc5\xa1 Lietuvos TSR darbo \xc4\xafstatym\xc5\xb3 kodekso, naujojo Lietuvos Respublikos darbo kodekso komentaro autori\xc5\xb3._NEWLINE_1996 m. pretendent\xc4\x97 \xc4\xaf kandidatus \xc4\xaf Lietuvos Respublikos Konstitucinio Teismo teis\xc4\x97jus._NEWLINE_Na\xc5\xa1l\xc4\x97. Vyras Antanas Dambrauskas (1940\xe2\x80\x931995), teisininkas, VU docentas. Turi dvi dukras.'